**Trinásty list Sielničanom** (druhá sada) – 33. nedeľa v cezročnom období

Milí bratia a sestry, hovorí sa, že „snaha sa cení“. Aj keď niekomu niečo celkom nevyjde, aj keď možno nepodá taký výkon, aký by mal, je dôležité, že sa o to aspoň snaží. Dnešné Božie slovo nám ponúka pozitívne príklady ľudí, ktorí vďaka usilovnosti veľa dokázali. Prvé čítanie z Knihy prísloví chváli pracovitú ženu a podobenstvo z evanjelia nám predstavuje dvoch sluhov, ktorí dostali od pána talenty a dokázali ich zdvojnásobiť. Jeden talent je viac ako 36 kg striebra. S tým sa dá dobre obchodovať, investovať alebo získavať na úrokoch. Chce to len snahu. Ten, čo dostal päť talentov, mal potom desať a ten, čo dostal dva, získal tiež ďalšie dva.

Iste obdivujeme ľudí, ktorí sú šikovní. Niekto sa dokáže každý druhý rok naučiť nový cudzí jazyk, niekto vie dokonale hrať aj na viacerých hudobných nástrojoch, niekto vyniká ako športovec, iný ako kuchár alebo záhradkár. Veľmi milé je, aj keď má niekto vybudovanú schopnosť vypočuť, poradiť, pomôcť. Talentov a schopností je neúrekom. Sú výrazom nekonečnej Božej vynaliezavosti a lásky voči ľuďom. Síce nedal každému rovnako, ale každému dal dosť a chce dať ešte viac. Zatiaľ však čaká, ako budeme rozvíjať to, čo sme už dostali.

Podobenstvo nám však ukazuje aj negatívny príklad človeka, ktorý neurobil nič, o nič sa nesnažil. Na jednom náhrobnom kameni je nápis: „Zomrel v štyridsiatke, pochovaný v sedemdesiatke“. Dali ho vytesať zosnulého známi, ktorí boli bezradní z toho, ako sa tento človek v určitom veku prestal o niečo snažiť, všetko nechal plávať, nezáležalo mu už ani na sebe a v podstate prestal žiť. Koľko mŕtvol chodí po tomto svete?! Takýto príde aj o to, čo mal, aj o to, čo už dosiahol. Preto tie smutné slová: „kto nemá, tomu sa vezme aj to, čo má“.

Každý z nás dostal Božie dary. Bolo by rúhaním povedať, že nie. Skúsme si dnes aspoň niektoré napísať na papier a poďakovať za ne. A tiež sa zamyslieť ako s nimi nakladáme. Každý z nás je výnimočný jedinečnou kombináciou darov, ktorú nik iný na svete nemá. Nespravili sme možno veľa. Ale spravili sme aspoň, čo sa dalo? Spravili sme aspoň niečo? „Snaha sa cení“ – a to v Božích očiach platí stopercentne. Amen.

*Marián Gregor, farár*